โดนยุงกัดนานแล้วค่ะ แต่ว่ามันคันเรื่อยๆไม่หยุดเลย พอเกาไปเรื่อยๆมันก็เริ่มเป็นแผลถลอกค่ะ แต่ก็ไม่ได้เจ็บ คันอย่างเดียวเลย แผลมีลักษณะเป็นวงแดงๆค่ะ เพิ่งมาสังเกตว่าตรงวงแดงๆตรงนั้นเริ่มมีน้ำเหลืองไหลออกมาเมื่อประมาณ2วันที่แล้วค่ะ ตรงกลางแผลมีนิดหน่อยแต่ที่เห็นได้ชัดคือตรงที่เป็นวงสีแดงค่ะ ควรทำยังไงคะ
สวัสดีค่ะ อาการคันเรื้อรังมีแผลถลอกเป็นวงแดง มีน้ำเหลืองไหล เกิดตามหลังการถูกแมลงกัด อาจจะเป็นแผลแมลงกัดที่มีการไปแกะเกามากจนเกิดเป็นการติดเชื้อแบคทีเรียซ้ำขึ้นมาที่ผิวหนัง การติดเชื้อราที่ผิวหนัง หรือเป็นภูมิแพ้ผิวหนังอยู่เดิมทำให้ปฏิกิริยาต่อการเกิดแมลงกัดได้มากกว่าคนปกติ หรือเป็นมะเร็งต่อมน้ำเหลือง มะเร็งเม็ดเลือดบางชนิดทำให้มีปฏิกิริยาต่อการถูกแมลงกัดมากผิดปกติในเบื้องต้น ไม่ควรไปแกะเกาบริเวณที่เป็น เพื่อลดการบาดเจ็บของผิวหนังหรือการติดเชื้อแบคทีเรียแทรกซ้อนขึ้นมาได้ กินยาแก้คันเพื่อบรรเทาอาการ อาจทำแผลด้วยการใช้น้ำเกลือทางการแพทย์ชุบกับผ้าก๊อซประคบแผลไว้ 15 นาที หลังจากนั้นใช้ยาฆ่าเชื้อแบคทีเรียทาบางๆเฉพาะที่ถ้ามีน้ำเหลืองไหลออกมาให้เห็นด้วย แต่แนะนำว่าการมีน้ำเหลือง แดง บวม อาจเป็นสัญญาณของการติดเชื้อที่ผิวหนัง ที่ควรไปพบแพทย์เพื่อรับการรักษาอย่างเหมาะสม เช่นการใช้ยาฆ่าเชื้อภายใต้การดูแลของแพทย์ ทำแผล หาสาเหตุที่แน่ชัดและแก้ไขตามสาเหตุนั้นๆร่วมด้วยต่อไป